CELEX: 62019TN0529
Language: el
Date: 2019-07-22 00:00:00
Title: Υπόθεση T-529/19: Προσφυγή της 22ας Ιουλίου 2019 – Adeso κατά Επιτροπής

21.10.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 357/36
            
         
      Προσφυγή της 22ας Ιουλίου 2019 – Adeso κατά Επιτροπής
      (Υπόθεση T-529/19)
      (2019/C 357/44)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: African Development Solutions (Adeso) (Ναϊρόμπι, Κένυα) (εκπρόσωπος: R. Martens, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει, στο σύνολό της, την προσβαλλόμενη απόφαση, ήτοι την απόφαση της 10ης Μαΐου 2019, και, επομένως, να αποφανθεί ότι είναι αβάσιμες οι αξιώσεις περί ανακτήσεως όσον αφορά τις συμφωνίες επιχορηγήσεως FED/2013/313-770 και FED/2013/316-291 για τα ποσά που ανέρχονται, αντιστοίχως, σε 3 298 703,59 ευρώ και σε 11 919,40 ευρώ·
               
            
                  —
               
               
                  να καταδικάσει την καθής στο σύνολο των δικαστικών εξόδων.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει δύο λόγους.
      
                  1.
               
               
                  Με τον πρώτο λόγο προβάλλεται παράβαση του άρθρου 41 του Χάρτη των Θεμελιωδών Δικαιωμάτων της Ευρωπαϊκής Ένωσης, στο οποίο κατοχυρώνεται η αρχή της χρηστής διοικήσεως: προσβλήθηκε το δικαίωμα ακροάσεως και παραβιάσθηκε η αρχή της ασφάλειας δικαίου, διότι, παρά τις πολυάριθμες και σοβαρές επιφυλάξεις που διατύπωσε η προσφεύγουσα σε σχέση με τη βαλλόμενη έκθεση οικονομικού ελέγχου και παρά την υποβολή αρκετών αιτημάτων για τη διεξαγωγή συναντήσεων προκειμένου να διευκρινιστούν αυτά τα εκκρεμή σημαντικά ζητήματα, η Επιτροπή αρνήθηκε να διοργανώσει μια τέτοια συνάντηση, ενώ, κατά πάγια νομολογία, το δικαίωμα ακροάσεως ισχύει γενικά και αποτελεί προϋπόθεση της νομιμότητας οποιασδήποτε αποφάσεως λαμβάνουν τα θεσμικά όργανα της Ευρωπαϊκής Ένωσης και, ως εκ τούτου, πρέπει να γίνεται σεβαστό σε κάθε χρονική στιγμή και στο πλαίσιο των διαδικασιών κάθε είδους.
               
            
                  2.
               
               
                  Με τον δεύτερο λόγο προβάλλεται παραβίαση της αρχής της αναλογικότητας, των χρηστών συναλλακτικών ηθών και της καλής πίστης στο πλαίσιο των συμβάσεων, όπως κατοχυρώνεται στο άρθρο 5, παράγραφος 4, ΣΕΕ, διότι η καθής, εκδίδοντας αμέσως μια διαταγή περί ανακτήσεως χωρίς να παράσχει στην προσφεύγουσα τη δυνατότητα να δώσει μια προσήκουσα εξήγηση όσον αφορά τα πορίσματα της βαλλόμενης έκθεσης οικονομικού ελέγχου μέσω μιας λεπτομερώς διατυπωμένης απαντήσεως εκ μέρους των διευθυντικών στελεχών της και μέσω των προτεινόμενων συναντήσεων, δεν ενήργησε καλόπιστα και υπερέβη τα όρια του πρόσφορου και του αναγκαίου μέτρου, ενώ ένας κατάλληλος φιλικός διακανονισμός θα μπορούσε να είναι επαρκής σε πρώτο στάδιο, όπως διαλαμβάνεται στους γενικούς όρους της συμφωνίας επιχορηγήσεως. Επομένως, δεν ήταν αναγκαίο ούτε ουσιώδες, όσον αφορά την παρατεθείσα από την καθής αιτιολογία σχετικά με την απόφασή της, το να μη λάβει υπόψη της το αίτημα της προσφεύγουσας να επιδιωχθεί η επίτευξη φιλικού διακανονισμού σε πρώτο στάδιο. Τούτο είναι, κατά την άποψη της προσφεύγουσας, παντελώς αντίθετο προς την αρχή της αναλογικότητας η οποία συνεπάγεται ότι, εάν υφίστανται πλείονα κατάλληλα μέτρα, όπως στην υπό κρίση υπόθεση, πρέπει να επιλέγονται εκείνα που είναι τα λιγότερο παρεμβατικά και επαχθή (όπερ δεν ισχύει εν προκειμένω).